Kansan pelastuksen katedraali

**Kansan pelastuksen katedraali** () tai **Kansan katedraali** () on Romanian pääkaupungissa Bukarestissa sijaitseva rakenteilla oleva kirkko, jonka on valmistuessaan tarkoitus toimia Romanian ortodoksisen kirkon pääkirkkona. Tyyliltään kirkko edustaa uusbysanttilaisuutta. Kirkon oli tarkoitus valmistua vuonna 2024. Sen avajaiset pidettiin 26. lokakuuta 2025.

Katedraalin on tarkoitus rikkoa lukuisia ennätyksiä, joihin kuuluvat mm.:

* Maailman suurin ikonostaasi (407&nbsp;m²)
* Maailman suurin kokoelma mosaiikkitaidetta sisätiloissa (18&nbsp;000&nbsp;m2)
* Maailman suurin vapaasti heiluva kirkonkello (25,2 tonnia)
* Maailman korkein kupolikirkko (127&nbsp;m valmistuessaan)
* Eniten uskonnollisten johtajien tekemiä vierailuja (paavi, ekumeeninen patriarkka, Jerusalemin patriarkka ja Romanian patriarkka)

## Suunnittelu ja rakentamisen alkaminen
Ajatus katedraalista syntyi alun perin jo vuonna 1878, jolloin Romanian itsenäisyyssota päättyi. Itsenäisyyssodalla katsotaan olevan symbolinen merkitys kristinuskon voittona, minkä vuoksi sitä tulisi kunnioittaa omalla katedraalilla. Vuonna 1918 patriarkka Miron Cristea pyysi kuningas Ferdinand I:ä tukemaan katedraalin rakennuksen suunnittelua. Tältä ajalta on myös peräisin katedraalin nimi. Rakentamista ei kuitenkaan päästy aloittamaan puuttuvien varojen ja paikan takia. Vuonna 2005 Bukarestin kaupunginhallitus ehdotti kirkon johdolle katedraalin rakennuspaikaksi Arenalin kukkuloita (Bukarestin korkein kohta), johon patriarkka Daniel suostui.

Kirkko sijaitsee Romanian parlamentin palatsin läheisyydessä Bukarestin keskustassa. Kirkkoon on tarkoitus mahtua 5&nbsp;000 seurakuntalaista.

### Budjetti
Alkuperäisen budjetin mukaan kirkko maksaisi 80 miljoonaa euroa. Vihkimistilaisuuteen mennessä vuonna 2018 budjetti oli paisunut jo 110 miljoonaan, ja sen oletettiin paisuvan vielä kymmenillä miljoonilla ennen kirkon valmistumista. Heinäkuussa 2022 kirkon kokonaisbudjetin ilmoitettiin paisuneen 127 miljoonaa euroon.

Valmistuttuaan katedraali on Romanian kallein rakennus sitten vuoden 1989 vallankumouksen.

## Tapahtumia rakennushistoriassa
Patriarkka Daniel siunasi peruskiven 29. marraskuuta 2007. 

### 2010-luvulla
Rakennustyöt aloitettiin virallisesti 15. joulukuuta 2010. Kirkko vihittiin käyttöön 25. marraskuuta 2018, ja tilaisuuteen osallistui kymmeniä tuhansia ihmisiä. Samalla juhlittiin Romanian itsenäisyyden 100-vuotisjuhlaa.

### 2020-luvulla
Kesäkuussa 2020 Googlelle langetettiin 2&nbsp;000 euron sakot, kun se päästi karttapalveluissaan läpi merkinnän, jossa kirkon nimeksi oli merkitty ”Romanian kansan tyhmäksi osoittamisen katedraali”.

Toukokuussa 2022 YouTubessa julkaistiin video, jossa mies suorittaa base-hypyn kirkon sisätiloissa. Tämä aiheutti närää kirkon johdon keskuudessa, koska hyppääjän otaksuttiin murtautuneen kirkon työmaalle.

## Kritiikki
Kirkon rakennusta on kritisoitu jo ennen rakentamisen aloittamista. Kritiikki kohdistuu lähinnä kirkon valtaviin kustannuksiin ja suuruusluokkaan, jossa kirkko on tarkoitus toteuttaa. Romania on yksi EU:n köyhimmistä maista, ja kirkkoon käytetyt rahat olisi kriitikoiden mukaan voitu käyttää mm. terveydenhuoltoon tai koulutukseen.

Ranskalainen *[[Le Figaro]]* nimitti vuonna 2008 rakennusurakkaa ”faaraomaiseksi projektiksi” ja ”Ceauşescun megalomanian vertaiseksi”.

## Galleria

Tiedosto:Stamps of Romania, 2015-055.jpg|Romanian ortodoksisen kirkon 130-juhlavuotta kunnioittava postimerkki, jossa kirkko on kuvattuna
Tiedosto:CMN - București (Octombrie 2020).jpg|Rakennustyömaa lokakuussa 2020
Tiedosto:Iconostasis (People's Salvation Cathedral - Bucharest).jpg|Katedraalin ikonostaasi 
Tiedosto:Bells - People's Salvation Cathedral, Bucharest (2022).jpg|Katedraalin kellot kuvattuna vuonna 2022
Tiedosto:People's Salvation Cathedral - Days of Consecration 5.jpg|Kirkon vihkimisseremonia vuonna 2018
Tiedosto:Catedrala Mântuirii Neamului (Beginning 10.12.2010).jpg|Rakennuspaikka 10. joulukuuta 2010, jolloin rakennustyöt aloitettiin.


## Lähteet

## Aiheesta muualla
* Katedraalin kotisivu